পঞ্চায়েত নির্বাচনে ই-মনোনয়ন গ্রহণ নিয়ে কলকাতা হাইকোর্টের নির্দেশকে চ্যালেঞ্জ করে গত বুধবারই সুপ্রিম কোর্টের দ্বারস্থ হয় রাজ্য নির্বাচন কমিশন। সেই আবেদনের প্রেক্ষিতে এদিন সুপ্রিম কোর্টের প্রধান বিচারপতি দীপক মিশ্রের ডিভিশন বেঞ্চ কলকাতা হাইকোর্টের রায়ে স্থগিতাদেশ জারি করল। সেইসঙ্গে শীর্ষ আদালত রাজ্যের যে ৩৪ শতাংশ আসনে বিনা প্রতিদ্বন্দ্বিতায় তৃণমূল প্রার্থীরা জয়ী হয়েছেন, তাঁদের শংসাপত্র দিতে রাজ্য নির্বাচন কমিশনকে মানা করেছে। প্রার্থীদের জয়ী ঘোষণা করতেও মানা করা হয়েছে। বাদবাকি যে ৬৬ শতাংশ আসনে আগামী ১৪ই মে ভোট হওয়ার কথা তা যেমন হওয়ার হবে বলে জানিয়ে দিয়েছে শীর্ষ আদালত। তবে ই-মনোনয়ন নিয়ে শুনানি হবে। ই-মনোনয়ন নিয়ে মামলার পরবর্তী শুনানির দিন ধার্য হয়েছে ৩রা জুলাই। শীর্ষ আদালত এদিন যা নির্দেশ দিয়েছে তাতে আপাতত বিনা প্রতিদ্বন্দ্বিতায় জয়ীদের ভাগ্য ঝুলে রইল। বিজয়ীর তকমা তাঁরা এখনই পাচ্ছেননা।